PMIndiaData/PMIndiaSum huggingface dataset:
কেন্দ্রীয় মন্ত্রিসভা রেলকর্মীদের জন্য উৎপাদনশীলতা-ভিত্তিক বোনাস অনুমোদন করেছে

প্রধানমন্ত্রী শ্রী নরেন্দ্র মোদীর পৌরোহিত্যে কেন্দ্রীয় মন্ত্রিসভার বৈঠকে ২০১৭-১৮ বর্ষের জন্য রেলকর্মীদের ৭৮ দিনের বেতনের সমপরিমাণ উৎপাদনশীলতা-ভিত্তিক বোনাস প্রদানের সিদ্ধান্ত অনুমোদিত হয়েছে। আরপিএফ / আরপিএসএফ বাদে সমস্ত নন-গেজেটেড রেলকর্মী এই বোনাস পাবেন। এর জন্য রেলের ২০৪৪.৩১ কোটি টাকা ব্যয় হবে। মাসিক সাত হাজার টাকা পর্যন্ত বেতন পাওয়া কর্মীরা এই বোনাস পাবেন। এক একজন কর্মী সর্বোচ্চ ১৭,৯৫১ টাকা পর্যন্ত পাবেন। প্রায় ১১.৯১ লক্ষ রেলকর্মী এর ফলে উপকৃত হবেন। দশেরা / পূজা অবকাশের সময় প্রতি বছর এই বোনাস দেওয়া হয়ে থাকে। এ বছরের উৎসবের অবকাশের আগেই এই সিদ্ধান্ত কার্যকর হবে। এর ফলে, রেলকর্মীদের কাজকর্মে উৎসাহদানের মাধ্যমে রেলের কাজের সার্বিক উন্নতি ঘটবে বলে আশা করা হচ্ছে। ভারত সরকারের মধ্যে রেলই প্রথম দপ্তর যারা ১৯৭৯-৮০ বর্ষে উৎপাদনশীলতা-ভিত্তিক বোনাসের ধারণাটি চালু করে। সেই সময় অবশ্য দেশের অর্থনীতির ক্ষেত্রে পরিকাঠামোগত কাজের জন্য রেলকর্মীদের অবদানের কথা ভেবেই এই ব্যবস্থা চালু হয়েছে।
আগামীকাল প্রয়াগরাজে কুম্ভে যাবেন প্রধানমন্ত্রী

প্রধানমন্ত্রী শ্রী নরেন্দ্র মোদী আগামীকাল প্রয়াগরাজে কুম্ভে সফর করবেন। কুম্ভে তিনি ‘স্বচ্ছ কুম্ভ স্বচ্ছ আভার’ অনুষ্ঠানে অংশ নেবেন। এই অনুষ্ঠানটি আয়োজন করছে কেন্দ্রীয় পানীয় জল ও স্বাস্হ্যবিধি মন্ত্রক। প্রধানমন্ত্রী এছাড়াও ‘স্বচ্ছ কুম্ভ স্বচ্ছ আভার’ পুরস্কার প্রদান করবেন সাফাই কর্মচারী, স্বচ্ছাগ্রহী, পুলিশকর্মী এবং মাঝিদের। পাশাপাশি, স্বচ্ছ সেবা সম্মান সংক্রান্ত সুযোগ-সুবিধামূলক প্যাকেজটিরও ডিজিটাল ঘোষণা করা হবে। প্রধানমন্ত্রী এরপর সমবেত জনতার উদ্দেশে ভাষণ দেবেন। ত্রিবেণী সঙ্গমে প্রধানমন্ত্রী স্নান-ও করবেন। প্রয়াগরাজে তিনি সাফাইকর্মীদের সঙ্গে ব্যক্তিগতভাবে আলাপ-আলোচনা করবেন। এবছর প্রয়াগরাজের কুম্ভে বিশেষ গুরুত্ব দেওয়া হয়েছে পরিচ্ছ্নতা এবং স্বচ্ছ ভারত উদ্যোগগুলিতে। ‘স্বচ্ছ কুম্ভ স্বচ্ছ আভার’ পুরস্কার প্রদান করে প্রধানমন্ত্রী কুম্ভের স্বচ্ছতা বজায় রাখার জন্য যাঁরা গুরুত্বপূর্ণ ভূমিকা নিয়েছেন তাঁদের সম্মান জানাবেন।